 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל ענת שחר וינברג - אב"ד

רס"ן ולדימיר יהונתן וולוב - שופט

**רס"ן יואב אוחנה - שופט**

**בעניין: התובע הצבאי (ע"י ב"כ, סגן דיוויד סמולר)**

**נגד**

**הנאשם: ב/XXX סמל א' א' ע' (ע"י ב"כ, סרן אלמוג מגל בשם סרן מאור שמואלי)**

**הכרעת-דין**

על פי הודאתו, מורשע הנאשם בעבירה של הוצאת נשק מרשות הצבא, לפי סעיף 78 לחוק השיפוט הצבאי, תשט"ו-1955, ובעבירה שעניינה התנהגות שאינה הולמת לפי סעיף 130 לחוק השיפוט הצבאי, תשט"ו-1955, בהתאם לכתב האישום המתוקן ולפרטים הנוספים.

**ניתנה היום, כ"ד בסיוון התשפ"ג, 13.06.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**גזר-דין**

הנאשם הורשע על פי הודאתו בכתב אישום מתוקן בעבירה של הוצאת נשק מרשות הצבא, לפי סעיף 78 לחוק השיפוט הצבאי, תשט"ו-1955 ובעבירה שעניינה התנהגות שאינה הולמת לפי סעיף 130 לחוק השיפוט הצבאי, תשט"ו-1955.

מכתב האישום המתוקן ומהפרטים הנוספים עולה כי הנאשם התגייס ב 4.5.2020 ושירת כעובד כללי במחנה XXX. הנאשם אינו נדרש לשאת נשק אמצעי לחימה מכוח תפקידו. ביום 23.04.23 הבחין הנאשם בכדורי תחמושת מסוג 5.56 מ"מ ולקח אותם לחזקתו. הנאשם העביר כדורי תחמושת אלו לשקית והכניס שתי קופסאות עם כדורים לכיסיו, וביקש להוציאם מהבסיס. הנאשם הניח את השקית בשער הכניסה לבסיס, וחייל שנכח במקום הבחין כי מדובר בכדורים ועדכן את גורמי הפיקוד. משפנה הנאשם לצאת עם שקיות אלו, הוא התבקש לעצור ואז נמצא כי נתפסו ברשותו 433 כדורי תחמושת מסוג 5.56 מ"מ אותם הוציא מרשות הצבא. מן הפרטים הנוספים המוסכמים עולה כי החקירה נפתחה בעקבות דיווח המפקדים, כי הנאשם נעצר עם פתיחת החקירה והוסף וכי המעשים בוצעו ממניע עלום.

הסדר הטיעון אליו הגיעו הצדדים הוא פרי הליך גישור שנוהל בפני כב' השופט, סא"ל בלילטי. במסגרת הנימוקים להסדר מנו הצדדים שיקולים ראייתיים שונים, התייחסו לנסיבות האירוע הספציפיות ובפרט לעובדה כי הנאשם לא התרחק משער הכניסה לבסיס וכי הוצאת התחמושת סוכלה הלכה למעשה, כן נטען כי הנאשם הודה בהזדמנות הראשונה, נטל אחריות על מעשיו וחסך בזמן שיפוטי. ההגנה הפנתה לנסיבותיו האישיות של הנאשם, לכך ששירת שנתיים ואף השלים הליך שילוב מקיף בבית הדין המשלב. צוין כי הנאשם פוטר מהשירות על רקע התאמת פרופיל פוטר משירות והוא צפוי להינשא בקרוב.

עבירת הוצאת הנשק בה הורשע הנאשם, מגלמת פגיעה משמעותית "בערכים המוגנים שעניינם איום ממשי לחיי אדם וביטחון הציבור ופגיעה בסדר הציבורי" (ראו לאחרונה ע/5,6/22 **סמל ירדן ישראל נגד התצ"ר** (2022)). בית המשפט העליון עמד לא אחת על הסכנות הצפויות מעבירות נשק, המתניעות פעילות עבריינית אחרת, והמאיימות על שלום הציבור כולו. עוד הוטעם כי מטבע הדברים מהווה התחמושת בבחינת תנאי בלעדיו אין לביצוע ירי, וסופו של יום, נשקים ותחמושת שהוגשו שלא כדין מובילים לפגיעה בחיי אדם ולא פעם בקורבנות תמימים. משכך נפסק כי יש להעלות את רף הענישה בעבירות הנשק למיניהן במטרה לשרש רעה חולה זו, באמצעות ענשה מחמירה ומרתיעה (ע"פ/3569/22 **מדינת ישראל נ' חדיד** (23.06.2022); ע"פ 587/22 **אבו נאעסה נ' מדינת ישראל** (22.5.2022)).

בבואנו לשקול את הסדר הטיעון אליו הגיעו הצדדים, נתנו דעתנו לכך שההסדר גובש במסגרת הליך גישור אשר נשקלו במסגרתו גם שיקולים ראייתיים. כן נתנו דעתנו לכך, שלמרבה המזל הכדורים הושבו לרשות הצבא. בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **מאה שלושים וחמישה (135) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן ארבעה (4) חודשים ימים למשך שלוש (3) שנים, לבל יעבור עבירות בנשק לפי חוק העונשין.**
3. **הורדה לדרגת טוראי.**

**לאור סיום ההליכים, אין מניעה להשיב לנאשם את מכשירו הסלולרי. בא כוחו של הנאשם יעמוד בקשר עם התביעה על מנת לבצע את התיאומים הנדרשים להשבת המכשיר.**

**זכות ערעור כחוק.**

**ניתן היום, כ"ד בסיוון התשפ"ג, 13.06.2023, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופט

**העתק נכון מהמקור

ק' בית הדין**

**נערך על ידי: א.ל**

**בתאריך 25.06.2023**

**חתימת המגיה: סגן שיר בן- ארמון**